PTTGC คาดค่าการกลั่นปี 59 เฉลี่ยที่ 4.7 เหรียญ/บาร์เรลต่ำกว่าปีก่อน
PTTGC คาดค่าการกลั่นปี 59 เฉลี่ยที่ 4.7 เหรียญ/บาร์เรลต่ำกว่าปีก่อน
24 พ.ค. 2559

นายทิติพงษ์ จุลพรศิริดี ผู้จัดการฝ่ายการเงินองค์กรและนักลงทุนสัมพันธ์ บริษัท พีทีที โกลบอล เคมิคอล จำกัด (มหาชน) หรือ PTTGC เปิดเผยว่า บริษัทคาดค่าการกลั่น (GRM) ที่ไม่รวมผลกระทบจากสต็อกน้ำมันปีนี้จะอยู่ที่ราว 4.7 เหรียญสหรัฐ/บาร์เรล ลดลงจากระดับ 5.45 เหรียญสหรัฐ/บาร์เรลในปีก่อน เป็นผลจากการหยุดซ่อมบำรุงโรงกลั่นน้ำมันตามแผนเป็นเวลา 60 วันในเดือน เม.ย.-พ.ค.59 และส่วนต่าง (สเปรด) ราคาผลิตน้ำมันสำเร็จรูปและน้ำมันดิบที่แคบลง
ขณะที่การหยุดซ่อมบำรุงดังกล่าวจะทำให้อัตราการใช้กำลังกลั่นในปีนี้ลดลงเหลือระดับ 83% จากระดับ 100% ในปีก่อน แต่จะไม่กระทบต่อผลประกอบการมากนัก เนื่องจากธุรกิจโรงกลั่นมีสัดส่วนกำไรไม่มากเมื่อเทียบกับธุรกิจปิโตรเคมีที่ยังได้รับประโยชน์จากราคาน้ำมันที่ปรับตัวขึ้น
 โดยในไตรมาส 1/59 ธุรกิจโรงกลั่นสร้างกำไรก่อนดอกเบี้ยจ่าย ภาษี ค่าเสื่อมและค่าตัดจำหน่าย (EBITDA) ราว 25% ขณะที่ธุรกิจปิโตรเคมีมีสัดส่วน EBITDA ราว 75%
สำหรับประมาณการราคาน้ำมันดิบเฉลี่ยปีนี้ที่ระดับ 39.7 เหรียญสหรัฐ/บาร์เรล ต่ำกว่าราคาเฉลี่ยในปีก่อน โดยคาดว่าปริมาณการผลิตในสหรัฐลดลง แต่ถูกชดเชยด้วยปริมาณการผลิตจากอิหร่าน และการคงระดับการผลิตของกลุ่มประเทศผู้ส่งออกน้ำมัน (โอเปก)